*Mivel pedig én az igazságot mondom, nem hisztek nekem.* (Jn 8,45)

A beszéd zsidó környezetben hangzott el. Ott, ahol a legtöbb ember – származására hivatkozva – meggyőződéssel vallotta, hogy ő igaz ember, betartja a törvényt és ebből következően egyenes útja van a mennybe. A gond csak ott volt, hogy a törvény betartása nem sikerült, a származás pedig önmagában nem elég a mennybe jutáshoz. Ebben a környezetben hangzanak Jézus erőteljes beszédei, melyek tartalma döbbenetesen eltér a rabbik tanításától.

Ez az igazi kihívás: elhinni Jézus beszédét és a megszokott (esetleg kényelmes) tanításokat félretenni. Kimondani arra, amit akár évtizedeken keresztül végeztem, hogy értéktelen és elhinni az újat? Ezzel szembesültek azok, akik figyelmesen hallgatták Jézust.

Ma is találkozunk ezzel a helyzettel. Isten végtelen, ebből következik, hogy újból és újból tud újat előhozni. Csak hittel lehet mindezt felfogni. Higgy Benne! *Vadon Gyula*